## Odluka Ustavnog suda Republike Hrvatske broj:U-VII-1840/2005 od 29. travnja 2005.

### NN 59/2005 (9.5.2005.), Odluka Ustavnog suda Republike Hrvatske broj:U-VII-1840/2005 od 29. travnja 2005.

# USTAVNI SUD REPUBLIKE HRVATSKE

**1142**

Ustavni sud Republike Hrvatske, u IV. vijeću za
rješavanje izbornih sporova, u sastavu sutkinja Agata Račan, predsjednica
Vijeća, te suci Jasna Omejec i Vice
Vukojević, članovi Vijeća, odlučujući u izbornom
sporu o žalbi za zaštitu izbornog prava Hrvatske stranke prava Županijskog
vijeća Zadarske županije, na sjednici održanoj 29. travnja 2005. godine,
jednoglasno je donio

## ODLUKU

I. Odbija se kao neosnovana žalba Hrvatske
stranke prava Županijskog vijeća Zadarske županije, izjavljena protiv rješenja
Županijskog izbornog povjerenstva Zadarske županije, klasa: 013-01/05-01/01, urbroj: 599-05-40 od 26. travnja 2005. godine.

II. Ova odluka objavit će se u »Narodnim
novinama«.

```
Obrazloženje
```

```

```

1. Rješenjem navedenim u izreci odbijen je, kao
neosnovan, prigovor Hrvatske stranke prava Županijskog vijeća Zadarske županije
(u daljnjem tekstu: žalitelj) podnesen zbog nepravilnosti u postupku
objavljivanja gradskih lista i sastavljanja zbirne liste kandidata za izbor
članova Gradskog vijeća Grada Zadra.

U prigovoru se ističe »kako je uočeno da na
njihovim listama nisu navedene stručne spreme kandidata, kao što je to učinjeno
na listama ostalih stranaka«.

2. Osporenim rješenjem Županijskog izbornog
povjerenstva Zadarske županije (u daljnjem tekstu: nadležni ŽIP), kojim je
odbijen kao neosnovan prigovor žalitelja, žalitelj smatra »grubo povrijeđenima«
odredbe Zakona o izboru članova predstavničkih tijela jedinica lokalne i
područne (regionalne) samouprave (»Narodne novine«, broj 33/01., 10/02. –
odluka Ustavnog suda Republike Hrvatske broj: U-I-39/2002, 155/02. – članak 43.
stavak 2. Ustavnog zakona o pravima nacionalnih manjina, 45/03., 43/04. –
odluka Ustavnog suda Republike Hrvatske broj: U-I-2494/2002., 40/05., 44/05. –
pročišćeni tekst; u daljnjem tekstu: Zakon o lokalnim izborima), mjerodavne u
odnosu na objavljivanje predloženih lista i sastavljanje te objavljivanje
zbirnih lista za izbor članova predstavničkih tijela jedinica lokalne
samouprave. Predlaže da Ustavni sud ukine osporeno rješenje i naloži nadležnom
tijelu da ispravi zbirnu kandidacijsku listu za izbor
članova Gradskog vijeća Grada Zadra na način da se na kandidacijskoj
listi »navedu znanstveni naslovi (titule) onih kandidata iz redova žalitelja
koji ih posjeduju, i to prigodom tiskanja glasačkih listića«.

Žalba nije osnovana.

3. Analizom navoda žalbe i osporenog rješenja,
te uvidom u mjerodavnu dokumentaciju sadržanu u spisu predmeta, Ustavni sud je
utvrdio da je nadležno tijelo u konkretnom slučaju pravilno primijenilo
mjerodavne zakonske odredbe.

Dana 24. travnja 2005. godine, na temelju članka
16. Zakona o lokalnim izborima (u pročišćenom tekstu Zakona označen kao članak
20.), Gradsko izborno povjerenstvo Grada Zadra (u daljnjem tekstu: nad­ležni GIP) objavilo je u »Zadarskom listu« gradske liste i
zbirnu listu kandidata za izbor članova Gradskog vijeća Grada Zadra.

Nadležni GIP objavio je sve pravovaljane gradske
liste i sastavio zbirnu gradsku listu za izbor članova Gradskog vijeća Grada
Zadra koristeći se podacima o kandidatima sadržanim u prijedlozima ovlaštenih
predlagatelja kandidacijskih lista u smislu članka
15. stavka 1. Zakona o lokalnim izborima (u pročišćenom tekstu Zakona označen
kao članak 19. stavak 1.), ne mijenjajući pritom podatke sadržane u
prijedlozima niti za jednu kandidacijsku listu,
odnosno za bilo kojeg kandidata pojedinačno.

4. Uvidom u Prijedlog liste kandidata Hrvatske
stranke prava Županijskog vijeća Zadarske županije za izbor članova Gradskog
vijeća Grada Zadra, koji je potpisao žalitelj kao ovlašteni predlagatelj liste,
Ustavni sud je utvrdio da pored imena predloženih kandidata nisu navedeni
podaci o njihovoj stručnoj spremi, odnosno o akademskim ili stručnim nazivima
koje posjeduju.

Slijedom navedenog, Ustavni sud ocjenjuje da u
konkretnom slučaju, navodeći podatke iz Prijedloga liste kandidata, koju listu
je sastavio žalitelj kao njezin ovlašteni predlagatelj, nadležni GIP u postupku
objavljivanja gradskih lista i sastavljanja te objavljivanja zbirne liste
kandidata za izbor članova Gradskog vijeća Grada Zadra nije povrijedio zakon na
štetu žalitelja, te je stoga nadležni ŽIP osnovano odbio prigovor žalitelja.

5. Ustavni sud pritom ističe da ovlašteni
predlagatelji kandidacijskih lista, pored obveznih
podataka o predloženim kandidatima iz članka 15. stavka 1. Zakona o lokalnim
izborima (članka 19. stavka 1. u pročišćenom tekstu istog Zakona) u prijedloge
lista kandidata mogu upisati i podatke o stručnim i akademskim nazivima koje
kandidati posjeduju, u kojem slučaju je te podatke nadležno izborno
povjerenstvo dužno navesti kraj osobnog imena kandidata na kandidacijskim
listama, odnosno zbirnim listama kandidata i na glasačkom listiću.

6. Sukladno navedenom, Ustavni sud, na temelju
članka 128. podstavka 9. Ustava Republike Hrvatske i članka 91. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst), odlučio je kao u izreci.

Broj: U-VII-1840/2005

Zagreb, 29. travnja 2005.

USTAVNI SUD REPUBLIKE HRVATSKE

Predsjednica Vijeća

**Agata Račan**, v.
r.

Odluka, NN 59/2005-1142